Handbolti - Mikið um að vera hjá 2. flokki karla 2. flokkur karla lék þrjá leiki um s.l. helgi . Við hjá ibv.is settum okkur í samband við Kristinn Guðmundsson þjálfara og spurðum hann hvernig hefði gengið .  Á föstudagskvöld spiluðum við gegn Gróttu á Seltjarnarnesi . Leikurinn var jafn framan af en síðan sigu leikmenn Gróttu fram úr og höfðu yfir í hálfleik 16 - 12 . Síðari hálfleikur hófst með þrem mörkum heimamanna og þar með virtist leikurinn búinn . Okkar strákar gáfust ekki upp og náðu með mikilli baráttu að vinna sig aftur inn í leikinn 25 - 23 , þegar 5 mínútur voru eftir . Lengra komumst við ekki og lokatölur 29 - 24 fyrir Gróttu . Atkvæðamestir voru Grétar Eyþórsson með 8 mörk ( og fjölmargar stoðsendingar ) og Baldvin Sigurbjörnsson sem skoraði 6 mörk . Á laugardag mætum við liði Selfoss og endaði sá leikur með átta marka sigri okkar 34 - 26 eftir að staðan í hálfleik var 17 - 13 okkar mönnum í vil . Leikurinn var afskaplega vel spilaður af okkar hálfu og til að mynda skoruðu allir útileikmenn liðsins . 3-2-1 vörn okkar gekk mjög vel með Benidikt Steingrímsson í fararbroddi , en hann spilaði fyrir framan ( senter ) og leysti þá stöðu frábærlega . Atkvæðamestir voru Leifur Jóhannesson og Sævald Hallgrímsson með 8 mörk hvor en aðrir skoruðu minna . Á sunnudag lékum við Aftureldingu og er skemmst frá því að segja að við steinlágum að Varmá 39 - 24 . Staðan í hálfleik var 18 - 11 . Jafnt var með liðunum upp í 4 - 4 en eftir það sigu Mosfellingar fram úr og unnu mjög svo öruggan sigur . Strákarnir áttu mjög erfitt uppdráttar gegna mjög sterku liði UMFA , sem er reyndar á toppi deildarinnar , voru mjög þreyttir eftir erfiða helgi og þrek til baráttu lítið . Atkvæðamestir voru Grétar Eyþórs með 8 mörk , Leifur Jóhannesson 7 og Kári Kristján Kristjánsson 5 mörk .  2. flokkur karla á eftir að leika 3 leiki í sínum riðli , en liðið á ekki mikla von um sæti í úrslitum .